สามารถ โพสต์เฟซฯ ฟื้นฟูการบินไทยให้เข้มแข็ง ต้องอาศัย ทอท.
สามารถรองหัวหน้า ปชป. โพสต์เฟซบุ๊ก ฟื้นฟูการบินไทย ต้องอาศัย ทอท. ช่วยสร้างสนามบินสุวรรณภูมิให้เป็นHub การบิน แต่การที่ขยายสนามบินสุวรรณภูมิ เทอร์มินอล 2 ตัดแปะ จะไม่ช่วยการบินไทยวันที่ 14 พ.ค. นายสามารถ ราชพลสิทธิ์ รองหัวหน้าพรรคประชาธิปัตย์ โพสต์เฟซบุ๊กเรื่อง ฟื้นฟูการบินไทย ต้องอาศัย ทอท. ว่า ทราบว่าวันนี้มีการถกด่วนระหว่างกระทรวงคมนาคมกับกระทรวงการคลัง เพื่อหาทางออกให้กับการบินไทย ดังนั้นถึงเวลาที่ตนเขียนบทความนี้ จึงยังไม่แน่นอนว่า กระทรวงการคลัง จะได้รับความเห็นชอบจาก ครม.ให้ค้ำประกันเงินกู้ระยะสั้น ประมาณ 54700 ล้านบาท ตามที่การบินไทยต้องการหรือไม่ แต่ไม่ว่าการบินไทยจะได้รับเงินกู้ หรือต้องเข้าสู่กระบวนการฟื้นฟูกิจการภายใต้ พ.ร.บ.ล้มละลายก็ตาม การบินไทยจะไม่พึ่งพาบริษัท ท่าอากาศไทย จำกัด (มหาชน) หรือ ทอท. ไม่ได้ เพราะ ทอท.เป็นผู้บริหารจัดการสนามบินสำคัญหลายแห่ง โดยเฉพาะสนามบินสุวรรณภูมิ ซึ่งจะเสริมสร้างให้ไทยเป็นศูนย์กลางการบินของภูมิภาคนี้ได้การเป็นศูนย์กลางการบินจะต้องเกิดจากการทำงานประสานกันอย่างเหนียวแน่นระหว่างสายการบินแห่งชาติหรือสายการบินไทยกับผู้บริหารจัดการสนามบินหลักหรือ ทอท. ซึ่งจะทำให้ทั้งการบินไทยและ ทอท.มีรายได้เพิ่มขึ้นดังนั้น ทอท.จะต้องช่วยทำให้การบินไทยใช้สนามบินสุวรรณภูมิเป็นฐานการบินให้ได้ ซึ่งจะส่งผลให้มีสายการบินจำนวนมากบินเข้า-ออกสนามบินสุวรรณภูมิเพื่อมาเปลี่ยนเครื่อง-ต่อเครื่อง ได้อย่างสะดวกสบาย รวดเร็ว และปลอดภัย เป็นการสร้างเส้นทางการบินในลักษณะที่คล้ายกับล้อจักรยาน โดยมีดุมล้อเป็นศูนย์กลาง (Hub) และซี่ล้อเป็นเส้นทางเข้าสู่ศูนย์กลาง (Spoke) หรือที่เรียกกันในวงการบินว่า Hub and Spoke ถ้าผู้บริหารสนามบินยังมีทัศนคติว่า สนามบินไม่สมควรเอื้อประโยชน์ให้สายการบินแห่งชาติ ก็ต้องถือว่าเป็นทัศนคติที่อันตรายต่อสายการบิน องค์กรตัวเอง และประเทศชาติอย่างยิ่ง การฟื้นฟูการบินไทยไม่ว่าด้วยวิธีการใดๆ ก็ตามจะไร้ประโยชน์ทั้งสิ้น ถ้า ทอท.ไม่ให้ความร่วมมือ เพราะสายการบินไทยจะเสียความสามารถในการแข่งขันทั้งในประเทศและต่างประเทศเหมือนเดิมดังเช่นที่เป็นอยู่ในปัจจุบัน ซึ่งเป็นสาเหตุหนึ่งที่ทำให้เกิดปัญหาวิกฤติในทุกวันนี้ถ้าจะทำให้การบินไทยเข็มแข็ง ทอท.จะต้องให้ความร่วมมือช่วยกันสร้าง Hub ให้การบินไทย โดยการทำให้สนามบินสุวรรณภูมิมีบริการที่รวดเร็ว มีความสวยงาม มีสิ่งอำนวยความสะดวกครบครัน ผู้โดยสารใช้เวลาที่สนามบินได้อย่างเพลิดเพลิน ไม่เบื่อ มีสิ่งใหม่ๆ นำเสนอตลอดเวลา ราคาอาหาร สินค้า และบริการไม่แพง ที่สำคัญที่สุดจะต้องเปิดโอกาสให้การบินไทยได้ใช้เทอร์มินอลหรือพื้นที่ และ Gate ที่ดีที่สุดเสมอแต่การที่ ทอท.จะขยายสนามบินสุวรรณภูมิที่เรียกว่า North Expansion หรือเทอร์มินอล 2 ตัดแปะ จะไม่ช่วยสร้าง Hub ให้การบินไทย เนื่องจากการบินไทยจะหมดสภาพการแข่งขันโดยสมบูรณ์ เพราะ1.ไม่ทำให้เกิดความประทับใจกับผู้โดยสารที่จะมาต่อเครื่อง เพราะต้องเดินไกล สับสนวุ่นวาย และต้องต่อรถไฟฟ้าไร้คนขับ หรือ APM หลายสาย2.ต้นทุนการบริหารจัดการของการบินไทยจะสูง เพราะพื้นที่การทำงานของการบินไทยกระจัดกระจาย3.ไม่สามารถจัดหลุมจอดเครื่องบินของสายการบินไทยให้มีประสิทธิภาพได้ เพราะต้องใช้อาคารเก่าผสมกับอาคารใหม่ที่มีรูปแบบแตกต่างกันหาก ทอท.ให้ความร่วมมืออย่างดีเยี่ยมกับการบินไทย จะช่วยผลักดันให้การบินไทยพลิกฟื้นกลับมาผงาดอีกครั้ง เนื่องจากพนักงานของการบินไทยมีศักยภาพสูง ดังจะเห็นได้จากการจัดอันดับสายการบินยอดเยี่ยมของโลกโดย Skytrax (บริษัทจัดอันดับสายการบินและสนามบินทั่วโลก) ได้จัดอันดับให้การบินไทยเป็นสายการบินยอดเยี่ยมของโลกอันดับ 10 ในปี 2561 และ 2562 ทั้งๆ ที่การบินไทยอยู่ในภาวะขาดทุน แต่ด้วยความสามารถของผู้ปฏิบัติงานก็ยังสามารถทำให้การบินไทยติดอันดับท็อปเท็นของโลกได้ ในขณะที่ ทอท.ซึ่งมีกำไรมาตลอด แต่อันดับโลกของสนามบินสุวรรณภูมิกลับลดลงมาอย่างต่อเนื่อง จากอันดับ 10 ในปี 2553 ลดลงเป็นอันดับ 36 ในปี 2561 อันดับ 46 ในปี 2562 และอันดับ 48 ในปี 2563 น่าแปลกว่าองค์กรที่ขาดทุน กลับบริหารงานได้อันดับดีกว่า แต่องค์กรที่มีกำไรกลับบริหารงานได้อันดับแย่กว่าการรำพึงรำพันว่ากรุงเทพฯ เป็น Hub ด้วยเงื่อนไขทางภูมิศาสตร์ มีทำเลที่ตั้งดีเหมือนสมัยก่อนนั้น หมดยุคไปนานแล้ว ดังนั้นจะต้องช่วยกันหยุด North Expansion แล้วหันกลับไปทำให้สนามบินสุวรรณภูมิเป็น Hub ของการบินไทย ตามแผนแม่บทเดิมของการพัฒนาสนามบินสุวรรณภูมิ ซึ่งเป็นแนวทางสำคัญอีกประการหนึ่งที่จะช่วยฟื้นฟูการบินไทยได้.
สามารถ รองหัวหน้า ปชป. โพสต์เฟซบุ๊ก ฟื้นฟูการบินไทย ต้องอาศัย ทอท. ช่วยสร้างสนามบินสุวรรณภูมิให้เป็น Hub การบิน แต่การที่ขยายสนามบินสุวรรณภูมิ เทอร์มินอล 2 ตัดแปะ จะไม่ช่วยการบินไทย
การบินไทย,ฟื้นฟูการบินไทย,ทอท.,ท่าอากาศยานไทย,สามารถ ราชพลสิทธิ์,ส.ส.ปชป.,ประชาธิปัตย์,ข่าวทั่วไป